**GEOGRAFIJA 7**

*Pozdravljeni sedmošolci! Kot veste, se boste tudi geografijo učili doma, individualno, s pomočjo samostojnih delovnih zvezkov in pripravljenih e-gradiv. Preprosto boste sledili mojim navodilom. Šolsko delo si razporedite tako, da bo vam prav! Geografskih vsebin se lotite, ko imate čas in ko ste prave volje za to, delo pa le opravite – priporočam v roku, ki je naveden ob naslovu učne teme. Razumevanje učne snovi in pravilnost odgovorov v samostojnem delovnem zvezku bomo preverili skupaj v šoli, ko se zopet srečamo in utrdimo pridobljeno znanje. Veliko uspeha pri delu in ostanite zdravi!*

**VZHODNA EVROPA IN SEVERNA AZIJA – PODNEBJE IN NARAVNO RASTLINSTVO**

Rok izvedbe: 23. 3. 2020

Samostojno boste spoznali novo učno snov – PODNEBJE IN NARAVNO RASTLINSTVO Vzhodne Evrope in severne Azije. Za to potrebujete spletno povezavo, samostojni delovni zvezek za geografijo in zvezek. Utrjevali boste že znane tipe podnebij, njihove značilnosti ter naravno rastlinstvo, ki na teh območjih uspeva.

POTEK DELA:

1. Oglej si kratek film na spodnji spletni povezavi:

<https://www.youtube.com/watch?v=l1noUh2NrLI>

V zvezek si napiši, v katerem naseljenem kraju na svetu je bila uradno izmerjena najnižja temperatura in koliko je znašala. Koliko znaša povprečna temperatura zraka v tem kraju? Poišči ta kraj na zemljevidu v atlasu!

1. Preberi učno snov v samostojnem delovnem zvezku na straneh 94 in 95 (do odstavka, ki govori o poselitvi) ter sprotno reši nalogi 2 in 3.
2. V zvezek zapiši vse tri tipe podnebij, njihove značilnosti in dodaj naravno rastlinstvo. Torej, samostojno ustvari preglednico podnebnih tipov s pripadajočim rastjem, kot smo to skupaj vajeni narediti v šoli! Zdaj že znaš. Zaupaj si!

**VZHODNA EVROPA IN SEVERNA AZIJA – PREBIVALSTVO**

Rok izvedbe: 25. 3. 2020

Prebrali boste na kratko o poselitvi v Vzhodni Evropi in Severni Aziji. Gre za najredkeje poseljeno območje v Evropi! Pripravite samostojne delovne zvezke, znanje zgodovine in nepogrešljive – zvezke za geografijo!

POTEK DELA:

1. Preberi tekst o nekoč največji državi na svetu - Sovjetski zvezi v samostojnem delovnem zvezku na strani 97! Na spletu poišči podrobnejše podatke o njej, katere današnje države so bile nekoč del velike Sovjetske zveze in se vprašaj o danes največjih državah sveta? (ustno)
2. Preberi učno snov v samostojnem delovnem zvezku na straneh 95 (od odstavka Kje je najgostejša poselitev?) in 96 (do odstavka Kje so dobri pogoji za kmetijstvo?) ter reši nalogo 4. Pozoren bodi tudi na fotografije, ki sovpadajo s tekstom!
3. V zvezek prepiši spodnji tekst v okvirčku.

ZAPIS V ZVEZEK:

**POSELITEV:**

**- najredkeje poseljen del Evrope**

**- gostota prebivalstva je večja na jugu**

**- zgostitve prebivalstva: mesta**

 **pas ob Transsibirski železnici**

 **ob rekah**

 **ob nahajališčih rud**

**- prevladujejo SLOVANI (Ukrajinci, Belorusi, Rusi) in ROMANI (Moldavci)**

**• SOVJETSKA ZVEZA (15 držav, do 1990)**

**VZHODNA EVROPA IN SEVERNA AZIJA – GOSPODARSTVO**

Rok izvedbe: 27. 3. 2020

Samostojno boste spoznali gospodarstvo Vzhodne Evrope in Severne Azije. Razmišljajte o naravnogeografskih značilnostih tega območja, rudnih nahajališčih in preteklosti. Vprašajte se, ali so tu ugodne razmere za kmetijstvo? Na novo boste spoznali pojem **težka industrija** in njene posledice na okolje ter razvoj. **Pri razumevanju učne snovi si pomagajte z elektronskimi prosojnici, ki vam jih prilagam**.

POTEK DELA:

1. Preberi učno snov v samostojnem delovnem zvezku na straneh 96, 97 in 98.
2. Reši nalogo 5 v SDZ na strani 97 in nalogo 6 na strani 98.
3. Sam pri sebi ponovi VRSTE PROMETA (družba!) in se vprašaj katere so najpomembnejše na območju, ki ga spoznavaš?
4. V zvezek zapiši povzetek, ki ti ga prilagam spodaj v okvirčku.
5. Na spletu poišči zanimivosti o Transsibirski železnici ter si jih pripiši učni snovi v zvezku!

ZAPIS V ZVEZEK:

**GOSPODARSTVO:**

**1. INDUSTRIJA** ← **bogata nahajališča energijskih virov in rudnih bogastev** **(hladno podnebje, velike razdalje, težka dostopnost**

**>>> še veliko neizkoriščenih nahajališč)**

**◦ TEŽKA INDUSTRIJA**

**◦ KEMIČNA, STROJNA IND., ČRNA IN BARVNA METALURGIJA**

**2. GOZDARSTVO**

**3. KMETIJSTVO**

**4. PROMET: ŽELEZNICE (Transsibirska železnica in Bajkalsko-amurska magistrala), REČNI PROMET, LETALSKI PROMET**

**KORONAVIRUS kot geografski fenomen?**

Naloga je po načelu aktualizacije in je izbirnega tipa, tako da ni obvezna, a želim, da se vsak izmed vas vsaj potrudi in opravi nalogo po svojih zmožnostih in najboljših močeh. Ko se spet srečamo v šoli bomozbrali vse vaše izvirnezapise in ustvarili zbirko informacij.

Šole bodo do nadaljnega zaprte! Zakaj? Verjamem, da odgovor na vprašanje vsi poznate in pomembno je poznavanje problema, ki je ohromel javno življenje. V šoli smo že dva tedna govorili o nastali situaciji, nevarnostih in posledicah, še posebej pa smo se posvetili preventivnim ukrepom za preprečevanje širjenja nalezljive bolezni. Pri pouku geografije smo se pogovarjali tudi o geografski razsežnosti pojava.

V preteklosti so se podobne epidemije že pojavljale in skozi zgodovino jih je človeštvo tako ali drugače premagovalo. Pomembno je, da se zavedamo pojava širjenja bolezni, da smo o virusu čimbolj obveščeni, da poznamo preventivne ukrepe s katerimi zmanjšamo možnost širitve bolezni in da upoštevamo vsa navodila, ki nam jih narekuje Nacionalni inštitut za javno zdravstvo in Ministrstvo za zdravje. Zdaj je čas, da razumemo situacijo kot izredno resno, da smo odgovorni za svoje zdravje in zdravje vseh bližnjih. Bodimo dosledni, ostanimo doma!

Od vas, sedmošolci, želim, da se o nastali situaciji informirate, da ste radovedni, vedoželjni in hkrati dovolj kritični do novic s katerimi nas bombandirajo vsi mediji. Širjenje koronavirusa lahko razumemo kot geografski fenomen, zato vas prosim, da na zadnjo stran geografskega zvezka ustvarite zapiske o epidemiji, ki jo doživljamo. V kakšni obliki bo zapis je vaša izbira. Lahko je v obliki dnevnika, miselnega vzorca, zapisa opažanj, preprosto naštevanje dejstev in spoznanj. Dodajte zapiskom osebnostno noto, govorite o svojih doživljanjih, čustvih in dnevno dodajajte informacije.

Pojasnite pojme EPIDEMIJA, PANDEMIJA (Se spomnite, o tem smo se med poukom že pogovarjali?!), KORONAVIRUS COVID-19, dodajte znane simptome okužbe, posledice obolenja, preventivne ukrepe za preprečitev okužbe, pot in način širjenja bolezni ter svoje mnenje. Še najbolj bom vesela vaših asociacij in otroških spoznanj. Verjamem, da se vam, sedmošolci, »sliši« naloga zahtevna, a verjemite, da zmorete! S pomočjo staršev in vaše lastne radovednosti bo šlo! Ne zahtevam strokovnega članka ampak le kratek zapis, prilagojen vašim interesom. Lahko vse skupaj ponazorite z risbico. Pri delu bodite kreativni, ustvarjalni in samosvoji.

Korajža velja!

Želim vam, da ostanete zdravi! Lep pozdrav,

učiteljica Tina